Mooinooi-vroue se verdwyning: Polisie soek na dié vrouDie vrou kan moontlik die polisie bystaan in hul ondersoek. Die Mooinooi-polisie in Noordwes is op soek na ŉ 21-jarige vrou wat hulle waarskynlik kan bystaan in hul ondersoek na die verdwyning en vermoedelike moord op Anisha (30) en Joey (32) van Niekerk. Ao. Mpeile Talane, woordvoerder van die polisie, het Dinsdag aan Maroela Media bevestig die polisie is op soek na Mercia Witney van Rooi aangesien sy die polisie moontlik kan bystaan met inligting in verband met die saak. Familielede van Anisha en Joey het ook ŉ beloning van R5 000 uitgeloof vir enigiemand met inligting wat kan help dat Van Rooi opgespoor kan word. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe woon. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Verlede week is beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur om die oorsprong daarvan te bevestig. Altesaam sewe verdagtes is in verskillende tye in Desember ná die vroue se verdwyning in hegtenis geneem op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Persoonlike besittings, waaronder die vroue se bankkaarte, is in van die verdagtes se besit gevind toe hulle in hegtenis geneem is. Aaron Sithole (23), Alex Mudau (36), Moses Rakubu (33), Koos Strydom (53), Vincent Strydom (29), Maruschka Opperman (18) en Jack Mokotedi het reeds in die Brits-landdroshof verskyn. Mokotedi se naam is voorheen weerhou omdat daar onsekerheid was of hy minderjarig is of nie, maar die staatsaanklaer in die saak het intussen bevestig dat hy nie minderjarig is nie. Van die verdagtes gaan na verwagting ook van verkragting aangekla word nadat dit aan die lig gekom het dat Joey en Anisha glo ure lank gemartel en ook verkrag is. Die motief vir die voorval hou moontlik verband met ŉ eiendomsgeskil. Een van die beweerde moordenaars wou die vroue glo dwing om dokumente te teken wat hul kleinhoewe aan hom oordra. Die sewe verdagtes is steeds in aanhouding en moet Woensdag weer in die hof verskyn wanneer hulle na verwagting om borgtog gaan aansoek doen. Mense met meer inligting oor waar Van Rooi haar moontlik bevind, word versoek om die ondersoekbeampte, ao. Christiaan Robinson, by 082 643 6137 of 014 574 5000 te bel, of andersins die polisie by 082 337 3052 of 082 855 0397. Lees die vorige berigte oor Joey en Anisha van Niekerk op Maroela Media. Joey en Anisha van Niekerk (Foto: Facebook)